Αμαρτωλοί (ταινία)

Το ***Αμαρτωλοί*** (πρωτότυπος τίτλος: ***Sinners)*** είναι Αμερικανική μουσική ταινία τρόμου του 2025 σε σενάριο, σκηνοθεσία και παραγωγή του Ράιαν Κούγκλερ. Τοποθετημένη στο Δέλτα του Μισισιπή του 1932, η ταινία έχει ως πρωταγωνιστή τον Μάικλ Μπ. Τζόρνταν σε διπλό ρόλο ως δύο δίδυμα αδέρφια που επιστρέφουν στην γενέτειρα τους για να κάνουν μία νέα αρχή, αλλά έρχονται αντιμέτωποι με ένα υπερφυσικό κακό. Στην ταινία συμπρωταγωνιστούν οι Χέιλι Στάινφελντ, Μάιλς Κάτον, Τζακ Ο'Κόνελ, Γούνμι Μοσάκου, Τζέιμι Λόσον, Ομάρ Μίλερ και Ντελρόι Λίντο.

Ο Κούγκλερ ξεκίνησε την ανάπτυξη της ταινίας μέσω της εταιρείας παραγωγής του, Proximity Media, τον Ιανουάριο του 2024, και την ίδια περίοδο ο Τζόρνταν προστέθηκε στο καστ της ταινίας. Μετά από έναν αγώνα προσφορών, η Warner Bros. Pictures εξασφάλισε τα δικαιώματα διανομής της ταινίας, τον επόμενο μήνα, και οι υπόλοιποι ρόλοι καλύφθηκαν τον Απρίλιο. Τα γυρίσματα πραγματοποιήθηκαν από τον Απρίλιο μέχρι τον Ιούλιο. Ο επί χρόνια συνεργάτης του Κούγκλερ, Λούντβιχ Γιόρανσον συνέθεσε την μουσική της ταινίας και ανέλαβε χρέη εκτελεστικού παραγωγού.

Το *Αμαρτωλοί* έκανε πρεμιέρα στις 3 Απριλίου 2025 στην Πλατεία AMC Lincoln στην Νέα Υόρκη και κυκλοφόρησε στους κινηματογράφους από την Warner Bros. Pictures στις 18 Απριλίου 2025. Η ταινία έλαβε θετικές κριτικές και έγινε εμπορική επιτυχία, συγκεντρώνοντας πάνω από $370 εκατομμύρια παγκοσμίως έναντι προϋπολογισμού $90–100 εκατομμυρίων/. Το Εθνικό Συμβούλιο Κριτικών Κινηματογράφου και το Αμερικανικό Ινστιτούτο Κινηματογράφου την κατέταξε ανάμεσα στις δέκα καλύτερες ταινίες του 2025. Έλαβε αρκετά βραβεία και υποψηφιότητες, ανάμεσα τους και 16 υποψηφιότητες στα 98α Βραβεία Όσκαρ, αριθμό που αποτελεί ρεκόρ υποψηφιοτήτων στην ιστορία των βραβείων, κερδίζοντας τέσσερα: Α΄ Ανδρικού Ρόλου (Τζόρνταν), Καλύτερου Πρωτότυπου Σεναρίου (Κούγκλερ), Καλύτερης Φωτογραφίας (Η Ότομ Ντάραλντ Άρκαπο έγινε η πρώτη γυναίκα στην ιστορία που κέρδισε στην κατηγορία) και Καλύτερης Πρωτότυπης Μουσικής. Επίσης, έλαβε δεκατρείς υποψηφιότητες στα 78α Βραβεία BAFTA, με τον Κούγκλερ να κερδίζει για Καλύτερο Πρωτότυπο Σενάριο, 18 υποψηφιότητες και 13 νίκες, αριθμοί ρεκόρ, στα 57α Βραβεία Εικόνας NAACP, συμπεριλαμβανομένου και Καλύτερης Ταινίας, τέσσερις νίκες στα 31α Βραβεία Critics' Choice, δύο νίκες στις 83ες Χρυσές Σφαίρες (ανάμεσα τους και Χρυσή Σφαίρα Κινηματογραφικού και Εισπρακτικού Επιτεύγματος) και δύο νίκες στα 32α Βραβεία Σωματείου Ηθοποιών (ανάμεσα τους και Εξαιρετικής Ερμηνείας Καστ σε Ταινία).

## Πλοκή
Το 1932, οι πανομοιότυποι δίδυμοι και βετεράνοι του Α΄ Παγκοσμίου Πολέμου Σμόουκ και Στακ Μουρ επιστρέφουν στο Κλάρκσντεϊλ του Μισισίπι, μετά από χρόνια που δούλευαν για την Μαφία του Σικάγου. Χρησιμοποιώντας κλεμμένα χρήματα από γκάνγκστερς, αγοράζουν ένα πριστήριο, από τον ρατσιστή γαιοκτήμονα Χόγκγουντ, για να ανοίξουν ένα μαγαζί με μπλουζ μουσική για την τοπική κοινωνία των μαύρων. Ο ξάδερφος τους, ο Σάμι, ένας επίδοξος κιθαρίστας, συμμετέχει στο μαγαζί παρά τις προειδοποιήσεις του πάστορα πατέρα του, Τζεντινάια, ότι η μπλουζ μουσική είναι υπερφυσική.

Οι δίδυμοι προσλαμβάνουν τον πιανίστα Δέλτα Σλιμ και την τραγουδίστρια Περλίν (με την οποία ο Σάμι ερωτεύεται) ως ερμηνευτές, την εν διαστάσει σύζυγο του Σμόουκ, την Άνι ως μαγείρισσα, το ντόπιο παντρεμένο ζευγάρι Κινέζων Γκρέις και Μπο Τσόου ως προμηθευτές και τον εργάτη στα χωράφια, τον Κόρνμπρεντ, ως πορτιέρη. Ο Σμόουκ και η Άνι τσακώνονται για την πίστη της Άνι στον αποκρυφισμό, επειδή η Άνι λέει ότι οι πρακτικές της κράτησαν του δίδυμους ασφαλείς, αλλά ο Σμόουκ της υπενθυμίζει, με πικρία, την ανικανότητα της να αποτρέψει τον θάνατο της κόρης τους, όταν ήταν ακόμα βρέφος. Στο μεταξύ, ο Στακ συναντιέται με την πρώην κοπέλα του, την Μάιρη, η οποία είναι λευκή μιγάδα. Η Μαίρη απεχθάνεται τον Στακ επειδή την εγκατέλειψε όταν έφυγε για τον Σικάγο, κάτι που ο Στακ λέει ότι έκανε για να την προστατεύσει. Κάπου αλλού, ο Ιρλανδός μετανάστης βρυκόλακας Ρέμικ ξεφεύγει από τους κυνηούς βρυκολάκων της φυλής Choctaw, και βίαια μετατρέπει ένα ζευγάρι οπαδών της Κου-Κλουξ-Κλαν σε βρυκόλακες.

Στα εγκαίνια του μαγαζιού, η μουσική του Σάμι είναι υπερβατική, και ακούσια καλεί πνεύματα από τον παρελθόν και το μέλλον που γίνονται ένα με τον μαγεμένο κοινό. Ακούγοντας την μουσική από έξω, ο Ρέμικ και οι ακόλουθοι του προσφέρουν χρήματα και μουσικές υπηρεσίες για να τους επιτραπεί η είσοδος. Οι δίδυμοι, καχύποπτοι, αρνούνται. Η Μαίρη υπενθυμίζει στον Στακ ότι το μαγαζί χρειάζεται τα χρήματα και συναντάει τον Ρέμικ έξω, όπου μετατρέπεται. Επιστρέφει μέσα και αποπλανεί τον Στακ, δαγκώνοντας τον θανάσιμα. Ο Σμόουκ ανακαλύπτει το ζευγάρι και πυροβολεί επανειλημμένα την Μαίρη, χωρίς αποτέλεσμα. Αυτή δραπετεύει όσο ο Στακ πεθαίνει, ενώ ο Ρέμικ έξω επιτίθεται και μετατρέπει τον Κόρνμπρεντ.

Ο Σμόουκ κλείνει γρήγορα το μαγαζί και διώχνει τους θαμώνες, οι οποίοι μετατρέπονται καθώς φεύγουν, ανάμεσα τους και ο Μπο. Ο Στακ ανασταίνεται ως βρυκόλακας αλλά τρέπεται σε φυγή μόλις η Άνι τον διώχνει με χυμό πίκλας σκόρδου. Η Άνι, συμπεραίνοντας ότι αυτοί που τους επιτίθενται είναι βρυκόλακες, εκπαιδεύει τους επιζώντες: μόνο ο ήλιος, το ασήμι ή ξύλινα παλούκια μπορούν να σκοτώσουν τους βρυκόλακες, δεν μπορούν να μπουν σε ένα κτήριο αν δεν προσκαλεστούν και σκοτώνοντας τον Ρέμικ ούτε θα σωθούν ούτε θα καταστραφούν αυτοί που έχει μετατρέψει. Παρόλο που ο Ρέμικ έχει πρόσβαση στις αναμνήσεις της ορδής του, οι προσωπικότητες τους παραμένουν άθικτες. Ο Ρέμικ, ακόμα ανίκανος να μπει μέσα στο μπαρ, αρχίζει να διαπραγματεύεται: προσφέρει να φύγει με αντάλλαγμα τον Σάμι, του οποίου τις ικανότητες θέλει να χρησιμοποιήσει για να καλέσει τα πνεύματα τις χαμένης κοινότητας του. Λέει ότι το να είσαι βρυκόλακας προσφέρει αθανασία, ελευθερία και ξεφεύγει από τον ρατσισμό, προειδοποιώντας ότι ο Χόγκγουντ, που είναι κρυφά επικεφαλής της τοπικής Κλαν, σκοπεύει να επιτεθεί στο μαγαζί την αυγή. Όταν οι επιζώντες αρνούνται την προσφορά του, ο Ρέμικ απειλεί να επιτεθεί στην κόρη της Γκρέις, την Λίζα, στο σπίτι της. Η Γκρέις, απεγνωσμένη και εξοργισμένη, προσκαλεί τους βρυκόλακες μέσα στο μαγαζί για να τους κρατήσει μακριά από την Λίζα.

Στην μάχη που ακολουθεί, η Γκρέις πυρπολείται αφού παλουκώνει τον Μπο, ο Δέλτα Σλιμ θυσιάζει τον εαυτό του και η Άνι, αφού δαγκώνεται, δέχεται ευθανασία από τον Σμόουκ πριν προλάβει να μετατραπεί. Η Μαίρη, συντετριμμένη από τον θάνατο της Άνι, δραπετεύει από το μαγαζί. Η Σμόουκ κερδίζει τον Στακ, ενώ ο Ρέμικ μετατρέπει την Περλίν και επιτίθεται στον Σάμι, ο οποίος σπάει την ασημένια κιθάρα του στο κεφάλι του Ρέμικ, εκθέτοντας την ορδή σε κοινό πόνο. Τότε, ο Σμόουκ παλουκώνει τον Ρέμικ, ο οποίος καίγεται μαζί με την ορδή από τον ήλιο που ανατέλλει. Ο Σμόουκ συμβουλεύει τον Σάμι να γυρίσει σπίτι πριν επιτεθεί και σκοτώσει τον Χόγκγουντ και τα μέλη της Κλαν, αλλά πυροβολείται θανάσιμα. Καθώς πεθαίνει, ο Σμόουκ βλέπει ένα όραμα με την Άνι και την κόρη τους. Στο μεταξύ, παρά τις παρακλήσεις του πατέρα του να απαρνηθεί την μουσική και να αναζητήσει την σωτηρία, ο Σάμι φεύγει για το Σικάγο και γίνεται μουσικός της μπλουζ.

Εξήντα χρόνια μετά, ο Στακ και η Μαίρη, αγέραστοι, επισκέπτονται τον Σάμι. Ο Σάμι αποκαλύπτει ότι ο Σμόουκ τους χάρισε την ζωή στο μαγαζί υπό τον όρο ότι θα αφήσει τον Σάμι να ζήσει ειρηνικά. Αφού αρνείται την πρόταση του ζευγαριού για αθανασία, ο Σάμι παίζει μουσική για αυτούς. Καθώς φεύγουν, ο Σάμι παραδέχεται ότι παρόλο που εκείνη η μοιραία βραδιά τον στοιχειώνει, μέχρι και πριν το μακελειό εκείνη η  μέρα ήταν η καλύτερη της ζωής του. Ο Στάκ συμφωνεί, επειδή τότε ήταν η τελευταία φορά που είδε τον Σμόουκ και τον ήλιο, και που ένιωσε πραγματικά ελεύθερος.

## Ηθοποιοί και χαρακτήρες

* Μάικλ Μπ. Τζόρνταν ως Ελάιτζα "Σμόουκ" Μουρ και Ελάιας "Στακ" Μουρ, εγκληματίες δίδυμοι αδερφοί
* Χέιλι Στάινφελντ ως Μαίρη, πρώην κοπέλα του Στακ που είναι λευκή μιγάδα
* Μάικλ Κάτον ως Σάμι "Παπαδοπαίδι" Μουρ, ξάδερφος του Σμόουκ και του Στακ και επίδοξος μουσικός
** Buddy Guy ως μεγαλύτερος Σάμι Μουρ
* Τζακ Ο'Κόνελ ως Ρέμικ, Ιρλανδός βρυκόλακας
* Γούνμι Μοσάκου ως Άνι, σύζυγος τους Σμόουκ που χρησιμοποιεί τα βουντού
* Τζέιμι Λόσον ως Περλίν, παντρεμένη τραγουδίστρια
* Ομάρ Μίλες ως Κόρνμπρεντ, αγρότης και πορτιέρης
* Ντελρόι Λίντο ως Δέλτα Σλιμ, ηλικιωμένος πιανίστας
* Πίτερ Ντραιμάνις ως Μπερτ, τοπικό μέλος της ΚΚΚ και σύζυγος της Τζόαν
* Λόλα Κιρκ ως Τζόαν, ρατσίστρια σύζυγος του Μπερτ
* Λι Τζουν Λι ως Γκρέις Τσόου, σύζυγος του Μπο και επιχειρηματίας
* Σολ Γουίλιαμς ως Τζεντιντάια Μουρ, πάστορας και πατέρας του Σάμι
* Γιάο ως Μπο Τσόου, σύζυγος της Γκρέις και επιχειρηματίας
* Ντέιβιντ Μαλντονάντο ως Χόγκγουντ, επικεφαλής της τοπικής ΚΚΚ και θείος του Μπερτ
* Ελένα Χου ως Λίζα Τσόου, κόρη του Μπο και της Γκρέις
* Αντρίν Γουάρντ-Χαμμόντ ως Ρούθι, μητέρα του Σάμι
* Ναθάνιελ Αρκάντ ως Χέιτον, κυνηγός βρυκολάκων της φυλής Choctaw 
* Τενάι Λ. Τζάκσον ως Μπεατρίς, έγκυος σύζυγος του Κόρνμπρεντ

## Παραπομπές


## Εξωτερικοί σύνδεσμοι
* 
* 

Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Αμερικανικές γκανγκστερικές ταινίες
Κατηγορία:Αμερικανικές υπερφυσικές ταινίες τρόμου
Κατηγορία:Αγγλόφωνες ταινίες
Κατηγορία:Ταινίες σε σκηνοθεσία Ράιαν Κούγκλερ
Κατηγορία:Ταινίες σε σενάριο Ράιαν Κούγκλερ
Κατηγορία:Ταινίες σε παραγωγή Ράιαν Κούγκλερ
Κατηγορία:Ταινίες με μουσική σύνθεση Λούντβιχ Γιόρανσον
Κατηγορία:Ταινίες τοποθετημένες στο Σικάγο
Κατηγορία:Ταινίες γυρισμένες στη Νέα Ορλεάνη
Κατηγορία:Ταινίες με ηθοποιό που κέρδισε Όσκαρ Α' Ανδρικού Ρόλου
Κατηγορία:Ταινίες των οποίων ο σεναριογράφος κέρδισε Όσκαρ Καλύτερου Πρωτότυπου Σεναρίου
Κατηγορία:Ταινίες που κέρδισαν Όσκαρ Καλύτερης Πρωτότυπης Μουσικής
Κατηγορία:Ταινίες των οποίων ο κινηματογραφιστής κέρδισε Όσκαρ Καλύτερης Φωτογραφίας
Κατηγορία:Ταινίες με ηθοποιό που κέρδισε BAFTA Β' Γυναικείου Ρόλου
Κατηγορία:Ταινίες 4DX
Κατηγορία:Ταινίες IMAX
Κατηγορία:Ταινίες παραγωγής Warner Bros.